钦定古今图书集成/明伦汇编/家范典/第013卷 > 《故弘农令柳府君坟前石表辞》柳宗元
## 钦定古今图书集成/明伦汇编/家范典/第013卷 > 《故弘农令柳府君坟前石表辞》柳宗元

少陵原柳氏之大墓。唐贞元十九年某月日，孤某奉
其先府君洎夫人之丧，祔于其位。由新墓而南若干
步，曰“高祖王父兰州府君讳某字某之墓。”又东若干
步，曰“曾祖王父邠州府君讳某之墓。”西若干步，曰“祖
某王父司议郎府君讳某之墓。”咸异兆而相望，昭穆
之有位序，壤树之有丰杀，皆如律令。府君讳某，字某，
由父任为太庙斋郎，更许昌、阳武、伊阙、华原尉、王屋
丞、汝阴令，为弘农二年，推其诚心，裕于其人，辟土生
谷，若有天相之道。衣食给足，故人不札夭；教厉明具，
故俗不争夺。遂以洽于大和，事理克彰。刺史卢杞，加
礼褒旌，考绩绝尢，推君之政，风于下邑，命为吏部尚
书郎。《庾河南受命黜陟状》：“君理绩殊异，宜升天朝”，帝
有叹焉。方图优昇，命用不长。年五十五，建中二年某
月日，卒于官。以其素廉，家之蓄不足以充凶事，遂殡
于是邑。仍会危难，至于今乃克返葬。孤某，尝为黔州
录事参军，今无禄仕，而志不敢缓。初，公娶司农少卿
京兆韦山之孙，泾阳主簿回智之女，德容温良，大历
二年某月日，卒于越，“而假葬焉。”孤某徒行，自越举夫
人之丧，至于虢举弘农君之丧，咸至于墓窆焉。既窆，
立石表于坟前，示后之人以无忘孝敬。呜呼！世有难
仕于外而葬其族者，希矣。孝子之心，有待驷马五鼎
而卒不至者焉。若今之杀衣黜食，寒妻子，饥仆御，终
身由之，而志益不懈。为旅人徒跣万里，以厄困终事，
孝之难者欤！五十而慕者，舜也，禄千锺而悲者，曾子
也。圣且贤，难之若是。今之人有由其道者，得不立于
世乎？